Дунейм щыхъыбархэр
Ди кIэлъыплъакIуэхэр
ягъэкIуэнукъым
ДызыхуэкIуэ тхьэмахуэ махуэм, гъатхэпэм и 31-м, Украинэм щекIуэкIыну президент хэхыныгъэхэм Урысейм и кIэлъыплъакIуэхэр ямыгъэкIуэну унафэ ящIащ ди къэрал унафэщIхэм.
Европэм Шынагъуэншагъэмрэ зэдэлэжьэныгъэмкIэ и IуэхущIапIэм цIыхум и хуитыныгъэхэмрэ демократие институтхэмкIэ и бюром Украинэм щригъэкIуэкIыну къэпщытэныгъэхэм Урысейм щыщ кIэлъыплъакIуэ 24-рэ хигъэтыну и мурадат. Абы теухуауэ Украинэм и ХэхакIуэ комиссэм зыщыхуигъазэм, иужьрейр а жэрдэмым арэзы техъуакъым. Ауэ а лъэIум къызэрырагъэгъэзам и закъуэкъым УФ-м и Iэтащхьэхэм ди цIыхухэр Украинэм щIамыгъакIуэм и щхьэусыгъуэр. Урысейм щыщым и дежкIэ абы иджыпсту ущыIэныр зэрымышынагъуэншэрщ нэхъыщхьэр.
«Украинэм и унафэщIхэм цIыхухэр зыщыщ лъэпкъкIэ зэхэгъэж зэращIым урысей IэщIагъэлIхэм Iэмал къаритыркъым, дуней псом зэрыщыхабзэм хуэдэу, хэхыныгъэхэм кIэлъыплъыну. ЩыIэ щытыкIэр къилъытауэ, Урысей Федерацэм и лIыкIуэхэр а къэралым имыгъэкIуэныр нэхъ тэмэму къилъытэн хуей мэхъу, абыхэм я гъащIэм дызэрытегузэвыхьым къыхэкIыу», - щыжаIащ УФ-м НэгъуэщI къэрал IуэхухэмкIэ и министерствэм хъыбарегъащIэхэмрэ печатымкIэ и департаментым.
УФ-м и МИД-м щыжаIащ Копенгаген щызэращIылIауэ щыта зэгурыIуэныгъэхэм хэхыныгъэм теухуа и Iыхьэр Киев апхуэдэ щIыкIэкIэ къызэрызэпиудыр. КъимыдэкIэ, Украинэм и IуэхущIапIэхэу Урысейм щылажьэхэм хэхыпIэ участкэхэр къыщызэригъэпэщакъым икIи а къэралым и цIыхуу Урысейм щыIэ мелуанхэм Iэ яIэтынымкIэ я хуитыныгъэхэр къахузэригъэпэщакъым. Хэхыныгъэхэр зэрырагъэкIуэкI щIыкIэм теухуа законым Радэ Нэхъыщхьэм мазаем епIэщIэкIыу зэхъуэкIыныгъэхэр зэрыхилъхьами куэд къыбжеIэ. А псори щIащIэр гурыIуэгъуэщ – къэрал унафэр зыIэщIэлъхэм хэхыныгъэхэр езыхэр зэрыхуейм хуэдэу ирагъэкIуэкIынырщ, я кIэн къизыгъэкIыну бжыгъэхэри къыщIрагъэдзынырщ.
Сэбэпынагъ зыпымылъ
жэрдэму къалъытэ
НэгъуэщI къэралхэм я тыкуэнышхуэхэр зыгъэпсэхугъуэ махуэхэм зэрымылажьэр, абыхэм дэри щапхъэ ятетхыныр тэмэму къилъытэу, УФ-м и Федеральнэ Зэхуэсым ФедерацэмкIэ и Советым хэт сенатор Кондратьев Алексей къыхилъхьа жэрдэмым арэзы щытехъуакъым къэралым Промышленностымрэ сатумкIэ и министерствэм.
Сенаторым къызэрилъытэмкIэ, тыкуэнышхуэхэр мэрем пщыхьэщхьэм гъэбыдэжауэ, щэбэтми тхьэмахуэми гъэлэжьэн хуейкъым. Нэхъ пасэуи, 2017 гъэм, ФедерацэмкIэ Советым и лэжьакIуэ гупым тыкуэнышхуэхэр зэрылажьэ зэманыр гъэмэщIэн хуейуэ къыхилъхьауэ щытащ – щэбэтым сыхьэт 16 пщIондэ фIэкIа мылэжьэну, тхьэмахуэ махуэхэм гъэбыдауэ щытынуи хуагъэувыну. АрщхьэкIэ абы щыгъуи ар правительствэми Сату щIынымкIэ зэгухьэныгъэми ядиIыгъауэ щытакъым. Япэми, иджыри ар щIамыдар абы къэралым сэбэпынагъыу къыхуихьынур зэрымынаIуэрщ.
«ХэщIыныгъэ къишэн фIэкIа, ар зыкIи къытхуэщхьэпэнукъым. Апхуэдэуи, къуэкIыпIэ къэралхэм я сату щIыпIэхэм елъытауэ, Урысей Федерацэм ейхэр хуэдитIкIэ нэхъ мащIэщ икIи абы дыхуэкIуэн хуейуэ къыщIалъытэм лъабжьэ лъэпкъ иIэкъым», - жаIэ а Iуэхум хэплъа IэщIагъэлIхэм.
Нобэ
♦Театрым и дунейпсо махуэщ
♦Урысейм и МВД-м и къэрал кIуэцI дзэхэм я махуэщ
♦Японием щагъэлъапIэ сакурэм - пхъэгулъейм - и гъэгъэгъуэм и махуэр
♦1854 гъэм Канадэм щыщ Гесснер Абрахам США-м щратащ фэтыджэн къызэригупсысам щыхьэт техъуэ тхылъыр.
♦1917 гъэм Налшык ГъэзэщIакIуэ комитет къыщызэрагъэпэщащ.
♦1918 гъэм Молдавие Демократие Республикэр Румыние пащтыхьыгъуэм хыхьащ.
♦1945 гъэм Бирмэм и лъэпкъ армэм зыкъиIэтащ икIи я къэралыр япон зэрыпхъуакIуэхэм къаIэщIигъэкIыжащ.
♦1968 гъэм зэрыса кхъухьлъатэр Владимир областым къыщехуэри иукIащ дунейм и япэ космонавт, Совет Союзым и ЛIыхъужь Гагарин Юрий.
♦1977 гъэм Тенерифе хытIыгум и Лос-Родеос аэропортым (Канары) и лъэтапIэм щызэжьэхэуащ Boeing 747-206B, Boeing 747 - 121 кхъухьлъатэхэр. Абы хэкIуэдащ цIыху 583-рэ, 61-рэ къелащ. Ар цIыху нэхъыбэм я гъащIэр зыхьа къэхъукъащIэу къалъытэ нобэр къыздэсми.
♦1990 гъэм Лондон и Бейкер-стрит уэрамым тет 221-нэ унэм къыщызэIуахащ Конан-Дойль Артур и тхыгъэм хэт лIыхъужь цIэрыIуэм - Холмс Шерлок и музей.
♦2011 гъэм Урысейр гъэмахуэ зэманым техьэпащ. УФ-м и Президенту а зэманым щыта Медведев Дмитрий Iэ щIидзащ щIымахуэ, гъэмахуэ зэман жаIэу сыхьэтхэр ирамыгъэкIуэтэкIыным теухуа унафэм.
♦1845 гъэм къалъхуащ нэмыцэ физик цIэрыIуэ, Нобель и саугъэтым и япэ лауреат Рёнтген Вильгельм Конрад.
♦1886 гъэм къалъхуащ совет революционер, къэрал лэжьакIуэ Киров (и унэцIэ дыдэр Костриковщ) Сергей. Ар 1934 гъэм яукIауэ щытащ.
♦1927 гъэм къалъхуащ совет виолончелист, пианист, дирижёр, жылагъуэ лэжьакIуэ цIэрыIуэ, СССР-м и цIыхубэ артист, УФ-м и Къэрал саугъэтыр зыхуагъэфэща, «Грэмми» саугъэтыр тхуэнейрэ зрата Ростропович Мстислав.
♦1925 гъэм къалъхуащ КъБР-м и цIыхубэ усакIуэ Балъкъэр Фоусэт.
♦1951 гъэм къалъхуащ 1990 – 1996 гъэхэм Урысейм нэгъуэщI къэрал IуэхухэмкIэ и министру, УФ-м и Къэрал Думэм и япэ, етIуанэ хэхыгъуэхэм я депутату щыта Козырев Андрей.
♦1963 гъэм къалъхуащ Америкэм щыщ кинорежиссёр, актёр цIэрыIуэ Тарантинэ Квентин.
♦1968 гъэм къалъхуащ актрисэ, уэрэджыIакIуэ, УФ-м щIыхь зиIэ и артисткэ Смеховэ Аликэ.
♦1987 гъэм къалъхуащ урысей уэрэджыIакIуэ, уэрэдус, композитор, «Евровидение» макъамэ зэпеуэм 2015 гъэм етIуанэ увыпIэр къыщызыхьа Гагаринэ Полинэ.
Дунейм и щытыкIэнур
 «pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 13 - 14, жэщым градуси 6 – 7 щыхъунущ.
Лъэпкъ Iущыгъэ:
Адыгэм и хьэщIэ быдапIэ исщ.
Зыгъэхьэзырар ЖЬЭКIЭМЫХЪУ Маринэщ.
